Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Jon 5:1-47
5 Bihain long ol dispela samting wanpela bikpela bung bilong ol Juda i kamap, na Jisas i go antap long Jerusalem.2 Long Jerusalem, klostu long geit bilong ol sipsip, i gat wanpela hulwara em long tok Hibru ol i kolim Betseda. Na i gat ol ples bilong wokabaut na ol pos i raunim dispela hulwara.3 Long dispela hap planti man i stap, em ol sikman, ol aipas, ol lek nogut, na ol man em han o lek bilong ol i bagarap pinis.4* —5 Na i gat wanpela man i stap husat i bin sik inap 38 yia.6 Jisas i lukim dispela man i slip i stap, na em i save pinis olsem em i bin sik inap longtaim pinis, na Jisas i tokim em: “Ating yu laik kamap orait, a?”7 Sikman i bekim tok long em olsem: “Bikman, mi no gat wanpela man bilong putim mi i go insait long wara taim wara i meknais. Taim mi laik i go daun, narapela i save go pas long mi.”8 Jisas i tokim em: “Kirap, kisim bet bilong yu na wokabaut.”9 Na wantu dispela man i kamap orait, na em i kisim bet bilong en na stat long wokabaut.Dispela de em sabat.10 Olsem na ol Juda i tokim dispela man husat i kamap orait: “Em Sabat, na i tambu long yu karim bet.”11 Em i tokim ol: “Dispela man i bin oraitim mi em yet i tokim mi, ‘Kisim bet bilong yu na wokabaut.’ ”12 Ol i askim em: “Husat dispela man i tokim yu olsem, ‘Kisim bet bilong yu na wokabaut’?”13 Tasol man i kamap orait em i no save long dispela man, long wanem, i gat bikpela lain manmeri i stap long dispela hap, na Jisas i go pinis.14 Bihain long ol dispela samting, Jisas i lukim em long tempel na tokim em: “Harim, yu kamap orait pinis. No ken mekim sin moa, nogut samting i nogut moa i kamap long yu.”15 Dispela man i go na tokim ol Juda olsem Jisas em i dispela man i bin mekim em i kamap orait.16 Long dispela as ol Juda i birua long Jisas, long wanem, em i mekim ol dispela samting long Sabat.17 Tasol Jisas i tokim ol: “Papa bilong mi i wok i stap i kam inap long nau, na mi tu mi wok i stap.”18 Long dispela as ol Juda i strong moa long painim rot long kilim em i dai, long wanem, em i brukim lo bilong Sabat, na tu, em i tok God em i Papa bilong en, na long dispela tok em i mekim olsem em i wankain olsem God.19 Orait Jisas i bekim tok long ol olsem: “Tru tumas mi tokim yupela, Pikinini i no inap mekim wanpela samting long tingting bilong em yet, nogat, em i mekim tasol ol samting em i lukim Papa i mekim. Wanem ol samting Papa i mekim, Pikinini tu i save mekim.20 Papa i laikim tumas Pikinini na soim em olgeta samting em yet i save mekim. Na em bai soim em ol arapela bikpela wok tu i winim ol dispela wok em i mekim pinis, em bilong mekim yupela i kirap nogut.21 Papa i save kirapim bek ol man i dai pinis na givim laip long ol, na olsem tasol Pikinini tu i save givim laip long ol man em i gat laik long givim long ol.22 Papa i no save skelim man olsem jas, nogat, em i putim olgeta wok jas long han bilong Pikinini.23 Em i mekim olsem bai olgeta i ken onarim Pikinini olsem ol i onarim Papa. Man i no onarim Pikinini em i no save onarim Papa husat i salim Pikinini i kam.24 Tru tumas mi tokim yupela, Man i harim tok bilong mi na bilip long man i salim mi i kam, em i gat laip oltaim. Em bai i no gat kot, nogat, em i lusim dai pinis na nau em i stap laip.25 “Tru tumas mi tokim yupela, Taim i laik kamap, na nau i kamap pinis, na ol daiman bai harim nek bilong Pikinini bilong God na ol man i bihainim tok ol bai stap laip.26 Papa i gat laip long em yet, na em i mekim na Pikinini tu i gat laip long em yet.27 Na Papa i givim namba long em bilong skelim ol man long kot, long wanem, em i Pikinini bilong man.28 No ken kirap nogut long dispela, long wanem, taim i laik kamap na olgeta man i stap long matmat* ol bai harim nek bilong Pikinini29 na kam ausait. Ol man i bin mekim ol gutpela pasin, kirap bek bilong ol em bilong kisim laip, na ol man i bin mekim ol stingpela pasin, kirap bek bilong ol em bilong kisim kot.30 Mi no inap mekim wanpela samting long tingting bilong mi yet, nogat. Mi save bihainim tok mi kisim long Papa na mekim wok jas. Na mi mekim stretpela kot, long wanem, mi no bihainim laik bilong mi yet, nogat, mi bihainim laik bilong man i salim mi i kam.31 “Sapos mi wanpela tasol i tokaut long ol wok na pasin bilong mi, orait tokaut bilong mi i no tru.32 Tasol i gat narapela i stap na em tu i tokaut long ol wok na pasin bilong mi, na mi save, dispela tok em i autim em i tru.33 Yupela i bin salim sampela man i go long Jon na em i tokaut long tok i tru.34 I no olsem i mas i gat wanpela man i tokaut long mi, tasol mi mekim ol dispela tok bai yupela i ken abrusim bagarap.35 Dispela man em i wanpela lam i lait na i givim lait, na inap sotpela taim yupela i redi long amamas long lait bilong em.36 Mi gat samting i tokaut long mi na i winim tokaut bilong Jon. Ol wok Papa i givim long mi long inapim, em ol wok mi save mekim, ol dispela wok i tokaut long ol manmeri olsem Papa i salim mi i kam.37 Na tu, Papa husat i bin salim mi i kam, em yet i tokaut long ol wok na pasin bilong mi. Yupela i no bin harim nek bilong em long wanpela taim na yupela i no bin lukim pes bilong em.38 Na tok bilong em i no stap moa long yupela, long wanem, yupela i no bilip long dispela man em i salim i kam.39 “Yupela i wok long skelim ol Rait Holi, long wanem, yupela i ting long rot bilong ol dispela rait yupela bai kisim laip oltaim. Na em ol dispela Rait Holi yet i tokaut long mi.40 Tasol yupela i no laik i kam long mi na bai yupela i ken kisim laip.41 Mi no laik bai ol man i givim glori long mi,42 tasol mi save olsem pasin laikim bilong God i no stap long yupela.43 Mi kam long nem bilong Papa bilong mi, tasol yupela i no bin kisim mi. Sapos narapela man i kam long nem bilong em yet, orait yupela bai kisim em.44 Olsem wanem bai yupela i bilip? Yupela i laik kisim glori long narapela narapela, na yupela i no laik kisim glori i kam long dispela wanpela God.45 Yupela i no ken ting mi bai kotim yupela long Papa, nogat. Man i kotim yupela em Moses, em man yupela i bilip long en.46 Sapos tru tru yupela i bin bilipim tok bilong Moses, orait yupela bai bilipim tok bilong mi, long wanem, dispela man i bin raitim ol tok i stori long mi.47 Tasol sapos yupela i no bilipim ol tok em i raitim, orait olsem wanem bai yupela i bilipim ol tok bilong mi?”
tpi_Latn eng_Latn tpi_Latn tpi_Latn